Vermiste Roodepoort-man (78) opgespoorChris van der Merwe (78) word sedert Saterdag vermis (Foto: Facebook) Die 78-jarige man van Roodepoort in Gauteng wat sedert Saterdag vermis was, is ongedeerd gevind. Elize Brits, Chris van der Merwe se dogter, het aan Maroela Media gesê hy is Sondagaand in Walkerville, sowat 30 km suid van Johannesburg, opgespoor. Walkerville is sowat 40 km van Roodepoort waar Van der Merwe as vermis aangemeld is. Volgens Britz het Van der Merwe sy motor op ŉ grondpad gerol, waarna mense van die omliggende area in Walkerville hom te hulp gesnel het. “Mense het op hom afgekom kort nadat hy sy voertuig op die grondpad gerol het. Hy is heeltemal oukei, maar die kar is afgeskryf. Die mense wat hom opgespoor het, het deur sy goed gegaan en ŉ nommer opgespoor en uiteindelik by my uitgekom,” sê Britz. Sy sê Van der Merwe het “effense probleme met sy geheue”, en kan nie onthou waar hy sedert Saterdag was, waar hy Saterdagaand geslaap het of hoe hy in Walkerville gekom het nie. “Ons het in dié stadium geen idee hoe hy daar [in Walkerville] gekom het nie. Ek het hom gevra hoe hy daar beland het, toe sê hy hy weet nie. Ek het gevra waar hy Saterdagnag geslaap het, toe sê hy by die mense wat my gebel het, maar dit is nie waar nie. Ons het dus in dié stadium nie antwoorde nie. “Al wat hy onthou, is die ongeluk: Hy sê net heeltyd ‘maar hoe kon ek ŉ ongeluk gemaak het? Ek het dan nie eers so vinnig gery nie’. Dit is baie kommerwekkend.” Britz is tans op pad hospitaal toe waar haar ma ook vir gesondheidsredes is. Sy sal daar by mediese personeel hoor of dit nodig is om hom te ondersoek of in die hospitaal te laat opneem. “Van ons kant wil ons net dankie sê aan elke liewe een wat betrokke geraak en hom help soek het. Ons waardeer dit uit ons harte uit, en is so dankbaar hy is ongedeerd.” Maroela Media het vroeër berig Van der Merwe was sedert Saterdag vermis toe hy, na wat vermoed word, na ŉ nabye winkel gery het. Sy gesin het Sondagoggend Pink Ladies gekontak in ŉ poging om ŉ wyer soektog na hom te onderneem.